РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/181-14

7. јул 2014. године

Б е о г р а д

ЗАПИСНИК

СА 16. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 7. ЈУЛА 2014. ГОДИНЕ

 Седница је почела у 14,00 часова.

 Седницом је председавао Зоран Бабић, председник Одбора.

 Седници су присуствовали чланови Одбора: Петар Петровић, Катарина Ракић, Александар Марковић, Олгица Батић, Милисав Петронијевић, Снежана Маловић, Љубиша Стојмировић, Саша Максимовић, Душица Стојковић, Обрад Исаиловић, Дарко Лакетић и Драгана Баришић.

 Седници су присуствовали заменици одсутних чланова Одбора: Мира Петровић, заменик Милана Кркобабића и Весна Ракоњац, заменик Верољуба Матића.

 Седници нису присуствовали чланови Одбора: Милан Кркобабић, Ђорђе Милићевић, Весна Мартиновић и Верољуб Матић.

 На предлог председника, Одбор је већином гласова утврдио следећи

Д н е в н и р е д:

- Усвајање записника са 12, 13, 14. и 15. седнице Одбора -

 1. Разматрање оставке коју је на функцију народног посланика поднео проф. др Петар Шкундрић (01 број 118-2177/14 од 30. јуна 2014.године);

 2. Предлог одлуке о поступању са тајним подацима, који је поднео народни посланик Зоран Бабић (21 број 02-2101/14 од 24. јуна 2014. године);

 3. Образовање радне групе за израду предлога кодекса понашања народних посланика;

 4. Разно.

 Пре преласка на разматрање прве тачке дневног реда Одбор је већином гласова, без примедаба, усвојио записнике са 12, 13, 14. и 15. седнице Одбора.

 **Прва тачка дневног реда**: Разматрање оставке коју је на функцију народног посланика поднео проф. др Петар Шкундрић (01 број 118-2177/14 од 30. јуна 2014. године)

 Председник Одбора обавестио је чланове и заменике чланова Одбора да је оставка Проф. др Петра Шкундрића на функцију народног посланика поднета у складу са Законом о избору народних посланика и Пословником Народне скуштине, као и да је именовани, у складу са чланом 198. став 2. Пословника Народне скупштине, позван да присуствује овој седници.

 Дискусије није било.

 На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

 Одбор је утврдио да је подношењем оставке народног посланика Проф. др Петра Шкундрића, изабраног са Изборне листе ИВИЦА ДАЧИЋ – „Социјалистичка партија Србије (СПС), Партија уједињених пензионера Србије (ПУПС), Јединствена Србија (ЈС)“, наступио случај из члана 88. став 1. тачка 2. Закона о избору народних посланика у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

 На тај начин омогућава се избор новог народног посланика, путем додељивања мандата од стране подносиоца наведене изборне листе другом кандидату, у складу са чланом 92. Закона о избору народних посланика.

 За известиоца Одбора на седници Народне скупштине одређен је Зоран Бабић, председник Одбора.

 **Друга тачка дневног реда**: Предлог одлуке о поступању са тајним подацима, који је поднео народни посланик Зоран Бабић (21 број 02-2101/14 од 24. јуна 2014. године)

 Председник Одбора је упознао чланове и заменике чланова Одбора са садржином Предлога одлуке о поступању са тајним подацима, који је у складу са чланом 40. Закона о Народној скупштини, пoднео Одбору. Предложеном одлуком уређује се начин поступања са документима који садрже тајне податке у Народној скупштини и утврђује обавеза генералног секретара Народне скупштине да донесе акте којима ће се ближе уредити поступање са тајним подацима, примена посебних мера надзора над поступањем са тајним подацима у Народној скупштини, начин архивирања и уништавања тајних података као и друга питања с тим у вези.

 У наставку свог излагања, подсетио је на обавезе које Народна скупштина има на основу Закона о тајности података и подзаконских аката и представио активности које ће бити спроведене у Народној скупштини у циљу увођења мера заштите тајних података.

 Дискусије није било.

 На предлог председника, Одбор је једногласно донео Одлуку о поступању са тајним подацима.

 **Трећа тачка дневног реда**: Образовање радне групе за израду предлога кодекса понашања народних посланика

 Председник Одбора је подсетио чланове и заменике чланова Одбора на одредбу члана 65. Пословника којом је утврђена обавеза Одбора да Народној скупштини поднесе предлог кодекса понашања народних посланика на разматрање и усвајање и укратко их информисао о активностима Одбора с тим у вези: да је у складу са договором са 13. седнице одржане 20. јуна 2014. године упутио допис председницима посланичких група у Народној скупштини са позивом да одреде своје представнике који ће учествовати у раду радне групе; да су све посланичке групе доставиле имена својих представника; да је у претходна два сазива Народне скупштине Одбор образовао радне групе које су чинили представници посланичких група у Народној скупштини са задатком израде радне верзије кодекса понашања народних посланика, да је текст коначне радне верзије кодекса понашања приведен крају, односно да је остало да се прецизирају поједине одредбе, као и да је претходним радним групама подршку у изради тог акта све време пружала Мисија ОЕБС-а у Београду која је и даље спремна да помогне, како у материјалима и ангажовању стручњака тако и у организовању радионице ван седишта Народне скупштине. У наставку свог излагања, је позвао чланове Одбора да својим сугестијама и предлозима допринесу да коначан текст кодекса понашања народних посланика буде прихваћен од стране свих народних посланика.

 У дискусији су учествовали Олгица Батић, Љубиша Стојмировић и Зоран Бабић.

 На предлог председника, Одбор је једногласно донео Одлуку о образовању радне групе за израду предлога кодекса понашања народних посланика.

 **Четврта тачка дневног реда**: Разно

 У оквиру ове тачке дневног реда није било питања нити предлога.

\*\*\*

 Седница је завршена у 14,20 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић Зоран Бабић